রাজ, এই নামটা ভীষণ কমন। কিন্তু ওকে ব্যাখ্যা করতে ওর ডাক নামটাই যথেষ্ট। কারণ ও হারতে শেখেননি। সারাটা জীবন স্কুলের চৌহদ্দি থেকে বৃহৎ আন্তর্জাতিক প্রাঙ্গণে লড়াই অনেক করেছেন। আর না জেতা পর্যন্ত দমে যাননি। আমার সঙ্গে প্রথম আলাপ কামাল আতাতুর্ক আন্তর্জাতিক বিমান বন্দরে। ২০০৫ সাল। সেই থেকে দোস্তি। ইস্তানবুল থেকে দিল্লি আসার গোটা রাস্তাটায় ওর সঙ্গে বন্ধুত্ব হয়ে যায়। মনে আছে আজ থেকে বারো বছর আগে যখন দেশে ফিরছিলাম, তখন ও ছিল আমার ঘুমের ব্যাঘাত। জেট ল্যাগের কারণ। আর আজ ওর কথা বলতে গিয়ে আমার বেশ গর্ব হচ্ছে। সোয়ানসিতে একটা ছোট্ট স্টার্টআপ খুলেছেন সম্প্রতি। ভারতীয় রান্নার একটা স্টার্টআপ। নাম রোটি। দীর্ঘ প্রায় কুড়ি বছরেরও বেশি সময় ধরে হসপিটালিটি ইন্ডাস্ট্রির সঙ্গে যুক্ত। বিভিন্ন নামকরা রেস্তোরাঁ চেনে কাজ করেছেন, শুরু করেছেন, কলকাতায়। আইআইএইচএম এর ছাত্র। পার্ক হোটেল থেকে কার্নিভাল ক্রুজ। আন্তর্জাতিক এক্সপোজার অনেক পেয়েছেন। ইটালিতে হোটেল ম্যানেজমেন্টের উচ্চতর শিক্ষা নিয়েছেন। তিন চারজন মানুষের কথা বারংবার বলেন রাজ, যারা না থাকলে ও হয়ত এখানে এসে পৌঁছতেই পারতেন না। তাঁদের একজন সোমনাথ ভট্টাচার্য। ক্রুজে যখন কাজ করতেন সেই সময় সিনিয়র সেফ হিসেবে পেয়েছিলেন সোমনাথ বাবুকে। সোমনাথবাবুর প্রেরণায় ইটালিতে পড়তে যাওয়া। পিয়ারলেস হোটেলের এক্সিকিউটিভ ডিরেক্টর তরুণ কুমার মাইতির কথাও বারবার ঘুরে ফিরে আসছিল ওর কথায়। বলছিলেন, এই মাইতি স্যারই নাকি ওকে সরোবর গ্রুপে সুযোগ দিয়েছিলেন। তারপর খুব সাপোর্ট করেছেন। আর ব্রিটিশ সেলেব্রিটি সেফ গর্ডন ব়্যামসে। শিক্ষক হিসেবে ব়্যামসেকে খুব মান্য করেন রাজ। রান্না ঘরের আদব কায়দা, খুঁটিনাটি নিয়ে ব়্যামসে ওকে খুঁতখুঁতে হতে শিখিয়েছেন। কথায় কথায় ব়্যামসের তেলেবেগুনে ছ্যাঁক করে ওঠাটাও দারুণ উপভোগ করেছেন শিক্ষানবিশির সময়।